Гео Милев
Отвращение

chitanka.info

За подвизи мен вдъхнови ме бог

и прати ме да мина и премина

навсякъде по земната пустиня,

да нося неговия дар висок.

Славата на всевишната му воля

да разнеса навсякъде по света,

на волята му свята песента

да възвися пред хорската неволя…

За подвиг свят мен бог ме вдъхнови;

и тръгнах още млад… Но дето минах,

навсякъде аз минах и отминах

покрай уши без слух — навред, уви…

и отвратих се клюмнал в изнемога…

но все пак аз вървя по своя път.

Пред мен е дивен лес; и там — в лесът —

ще възвися гласа си аз пред бога —

не с песента на неговата воля,

но с воплите на хорската неволя…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.